Henri van Breda in hospitaal opgeneemHenri van Breda in die hof. Foto: ANA Adv. Piet Botha, Van Breda (23) se regsverteenwoordiger, het Maandag aan die Wes-Kaapse hooggeregshof gesê sy kliënt het Woensdag ŉ epileptiese aanval gehad en is Donderdag in die MediClinic Constantiaberg opgeneem. Hy is deur ŉ neuroloog ondersoek wat die toestand as ŉ vorm van epilepsie (jeug- miokloniese epilepsie) gediagnoseer het. Dié soort epilepsie is ŉ oorerflike genetiese sindroom. Episodes word glo gekenmerk deur onwillekeurige spiertrekkings wat gewoonlik daartoe lei dat ŉ mens iets laat val, maar nie self sal val nie. Die simptome begin gewoonlik tussen die ouderdom van 10 en 16, maar by sommige pasiënte eers in hul vroeë 20’s. Die verdediging sou Maandag ŉ sielkundige ontbied om te getuig, maar die saak is uitgestel sodat die sielkundige haar verslag kan wysig indien nodig aangesien sy nog nie die neuroloog se verslag gesien het nie. Regter Desai sal intussen argumente van die verdediging en staat aanhoor om te besluit of die neuroloog, dr. James Butler, as getuie geroep kan word. Botha het ŉ beroep gedoen op die hof om Butler wel as getuie te roep aangesien sy getuienis “relevant is vir die twee uur en 40 minute-tydgleuf” wat al verskeie kere in die saak opgeduik het. Botha het Dinsdag aan die hof gesê hy is van voorneme om ŉ sielkundige as getuie in te roep. Hy wil hê die sielkundige moet antwoord op vrae oor hoekom Van Breda nie sy gesinslede probeer help het nie en sy optrede agterna. Botha het gesê hy wil die mening van ŉ kenner hê oor of dit tipiese gedrag is vir iemand in so ŉ situasie. Die saak gaan Dinsdag voort. Lees alle vorige berigte oor Henri van Breda op Maroela Media.